
              REPUBLIKA  HRVATSKA
VUKOVARSKO-SRIJEMSKA ŽUPANIJA
[image: ]OPĆINA VRBANJA 
OPĆINSKO VIJEĆE	

KLASA:  372-02/26-01/43
URBROJ:  2196-31-01-1-26-1
Vrbanja, 24. kolovoza 2026. godine 
                  
Na temelju članka 6. Zakona o zakupu i kupoprodaji poslovnog prostora (“Narodne novine” broj 125/11, 64/15, 112/18 i 123/24), članka 30. Statuta Općine Vrbanja ("Službeni vjesnik" Vukovarsko-srijemske županije  br. 5/13, 1/18 i 4/21) i članka 27. Poslovnika Općinskog vijeća Općine Vrbanja (“Službeni vjesnik” Vukovarsko-srijemske županije 05/13 i 1/18), Općinsko vijeće na svojoj 8. sjednici, održanoj dana 24. kolovoza 2026. godine, donijelo je:

ODLUKU
o davanju u zakup poslovnog prostora 
u vlasništvu Općine Vrbanja


Članak 1.
Daje se u zakup poslovni prostor (u viđenom stanju) u vlasništvu Općine Vrbanja koji se nalazi na k.č. br. 100/1, k.o. Vrbanja, zk. ul. br. 7712, Općinski sud u Vinkovcima, Zemljišnoknjižni odjel Otok, na adresi Trg dr. Franje Tuđmana 1, Vrbanja, (pomoćna zgrada koja se sastoji od jedne prostorije) površine 30,40 m² za obavljanje fotografske djelatnosti.
Članak 2.
Ovom odlukom utvrđuju se uvjeti i provedba postupka davanja u zakup poslovnog postora u vlasništvu Općine Vrbanja iz čl. 1 ove Odluke.
Članak 3.
Početna cijena mjesečnog zakupa utvrđena je temeljem Procjembenog elaborata br. 11-05 2026 MS izrađen od strane stalnog sudskog vještaka za građevinarstvo i procjenu vrijednosti nekretnina Maria Stjepanovića, mag. ing. aedif.
Početna cijena mjesečnog zakupa iznosi 113,00 €.
Članak 4.
Ugovor se sklapa s najpovoljnijim ponuditeljem na rok od 4 godine s mogućnošću produljenja na dodatne 4 godine, uz ispunjenje svih uvjeta iz natječaja.

Članak 5.
Poslovni prostor iz članka 1. ove odluke daje se u zakup putem Javnog natječaja pravnim i fizičkim osobama, koji se provodi prikupljanjem pisanih ponuda. 
Ponuda na javni natječaj mora sadržavati: 


a) Ime i prezime, OIB, adresu odnosno tvrtku i sjedište pravne osobe
b) Djelatnost koju ponuditelj planira obavljati u poslovnom prostoru
c) Ponuđenu cijenu zakupnine, a koja ne može biti manja od početne cijene iz čl. 3 ovog Javnog natječaja
d) Potpis ponuditelja (za pravnu osobu i obrtnika i pečat)
Uz ponudu obvezno je priložiti sljedeću dokumentaciju:
1. presliku osobne iskaznice ako je ponuditelj fizička osoba
2. izvornik ili ovjerenu presliku obrtnice ili izvadak iz obrtnog registra koji ne smije biti stariji od 30 dana od dana podnošenja ponude, iz koje mora biti vidljivo da je ponuditelj registriran za obavljanje djelatnosti za koju ponosi ponudu, ako je ponuditelj fizička osoba – obrtnik
3. izvornik ili ovjerenu presliku rješenja trgovačkog suda o upisu u sudski registra ili izvadak iz sudskog registra koji ne smije biti stariji od 30 dana do dana podnošenja ponude, iz kojeg mora biti vidljivo da je ponuditelj – pravna osoba registrirana za obavljanje djelatnosti za koju podnosi ponudu te ime i prezime zakonskog zastupnika pravne osobe
4. potvrdu Porezne uprave o plaćanju svih dospjelih poreznih obveza i obveza za mirovinsko osiguranje ne stariji od 30 dana od dana objave javnog natječaja 
5. potvrdu o nepostojanju dugovanja prema proračunu Općine Vrbanja

Članak 6.
[bookmark: _Hlk206762947]Pravo prednosti na sklapanje ugovora o zakupu poslovnog prostora imaju osobe određene Zakonom o hrvatskim braniteljima iz Domovinskog rata i članovima njihovih obitelji ako se te osobe u svojoj prijavi na natječaj za navedeni prostor pozovu na to pravo, ako ispunjavaju uvjete iz natječaja, uvjete iz Zakona o zakupu i kupoprodaji poslovnog prostora i ako prihvate najviši ponuđeni iznos zakupnine. Dokaz o pravu prednosti prilaže se obavezno uz ponudu na javni natječaj.

Članak 7.
Prijave s dokumentacijom iz članka 5. ove odluke dostavljaju se poštom ili osobno u Jedinstveni upravni odjel Općine Vrbanja, Trg dr. Franje Tuđmana 1, 32254 Vrbanja, u zatvorenoj omotnici s naznakom: „Javni natječaj za davanje u zakup poslovnog prostora u vlasništvu Općine Vrbanja – NE OTVARATI“
Rok za podnošenje prijava je 7 dana od dana objave Javnog natječaja. 
Članak 8.
Najpovoljnijom ponudom smatrat će se ona ponuda koja uz ispunjenje uvjeta iz javnog natječaja, s priloženom dokumentacijom, sadrži i najviši iznos zakupnine.

Javni natječaj objavit će se na oglasnoj ploči Općine Vrbanja i na mrežnim stranicama Općine Vrbanja https://www.opcina-vrbanja.hr/ 

Članak 9.
Postupak javnog otvaranja ponuda će provoditi Povjerenstvo za provedbu javnog natječaja. Otvaranju ponuda mogu pristupiti ponuditelji, odnosno njihovi ovlašteni predstavnici uz predočenje valjane punomoći.

Članak 10.
Zakašnjele, neuredne ili na drugi način protivno javnom natječaju podnijete ponude se odbacuju.



Članak 11.
Općinski načelnik donosi odluku o najpovoljnijoj ponudi u roku od 3 dana od dana zaključenja javnog natječaja o kojoj se izvješćuju svi ponuditelji u roku od 3 dana od dana donošenja navedene odluke. Ako izabrani ponuditelj ne pristupi sklapanju ugovora o zakupu u roku 3 dana od primitka odluke o odabiru, ugovor će se sklopiti sa sljedećim najpovoljnijim ponuditeljem. U slučaju da su dva ili više ponuditelja ponudila jednak najviši iznos mjesečne zakupnine, Jedinstveni upravni odjel će pozvati ponuditelje da u roku od 24 sata pisanim putem u zatvorenoj omotnici ponude novi iznos mjesečne zakupnine, koji ne smije biti manji od već ponuđenog iznosa.

Članak 12.
Općinski načelnik zaključuje ugovor o zakupu poslovnog prostora između Općine i najpovoljnijeg ponuditelja u roku 3 dana od dana dostave odluke o odabiru ponuditeljima. Ugovor o zakupu sklapa se kao ovršna isprava sukladno odredbi članka 4. stavka 3. Zakona o zakupu i kupoprodaji poslovnog prostora („Narodne novine“ br. 125/11, 64/15, 112/18 i 123/24) na trošak zakupnika.

Članak 13.
Ugovor o zakupu ne može se sklopiti s fizičkom ili pravnom osobom koja ima dospjelu nepodmirenu obvezu prema državnom proračunu i Općini Vrbanja, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja. 

Članak 14.
Općina Vrbanja zadržava pravo neprihvaćanja niti jedne ponude i pravo poništenja natječaja u bilo koje vrijeme do zaključenja ugovora bez ikakve odgovornosti prema ponuditeljima.

Članak 15.
Zainteresirane osobe mogu za vrijeme trajanja javnog natječaja razgledati nekretninu koja je predmet natječaja, uz prethodnu najavu na broj telefona: 032/863-108.

Članak 16.
	Ova Odluka biti će objavljena u Službenom vjesniku Vukovarsko-srijemske županije i stupa na snagu osmoga dana od dana objave.

PREDSJEDNIK OPĆINSKOG VIJEĆA
Zlatko Balta dipl.ing.šum.

